**Резолюция №15**

**Подобряване ефективността и обхвата на международното и двустранно сътрудничество**

Веднага след своето основаване през далечната вече 1989 г., КТ “Подкрепа“ не само твърдо заяви своята принадлежност към международното и европейско синдикално семейство, но и положи сериозни усилия за изграждане и развитие на коректни и устойчиви партньорства с множество братски синдикални организации. Поради тази причина международното сътрудничество, което винаги е било сред най-важните приоритети в организационното ни развитие, днес е изключително успешно и КТ “Подкрепа“ на практика е не само активен участник в дейността на всички европейски и международни синдикални структури и организации на хората на труда, но и добре познат, надежден и уважаван партньор, с трайни взаимоотношения с редица синдикални структури не само от страните на ЕС, но и от Западните Балкани, също извън Европа, а именно - Китай, Канада, Армения, Бразилия и много други.

Създаденият широк спектър от качествени партньори в рамките на двустранните и многостранни договорености и натрупаният опит представляват солидна основа за бъдещето на международната дейност на КТ “Подкрепа“.

За реализиране на стратегическата цел за подобряване ефективността и обхвата на международното и двустранно сътрудничество е необходимо да бъдат предприети редица мерки, целящи:

* + Разширяване обхвата на международната дейност чрез активно участие на професионалните федерации и регионалните структури в съвместни проекти, прояви и инициативи с чуждестранни синдикални организации.
	+ Насърчаване участието в и организирането на международни форуми, изяви и инициативи на професионалните федерации и регионалните структури.
	+ Развитие на нови партньорства чрез мобилизиране на наличните ресурси и търсене на допълнителни източници за постигане на по-интензивно и устойчиво сътрудничество.
	+ Разработване на съвместни проектни предложения със страните от Западните Балкани и организиране на съвместни синдикални акции.
	+ Създаване на постоянна работна група за разработване и кандидатстване за проекти, финансирани от ЕС, както и проекти за кандидатстване по линия на програми, финансирани от партньорските държави и други фондове.
	+ Разширяване на сътрудничеството с международни организации, включително НПО, социални и прогресивни движения, споделят общи с нас ценности и цели за постигане на напредъка по глобалните теми на нашето съвремие: цифровия преход, зелените работни места, измененията в климата, борбата и неравенствата.
	+ Проучване на възможностите и иницииране създаването на Регионален съвет „Обединени за стабилни и проспериращи Балкани“ - платформа за сътрудничество, солидарност и подкрепа, която да обедини синдикатите от региона, работещи за защита на трудовите и граждански права на хората на труда.
	+ Изграждане на онлайн мрежа, която да бъде общност от синдикални лидери от различни страни, с оглед стимулиране обмена на добри практики, провеждане на съвместни действия, организиране на общи кампании.
	+ Подобряване капацитета за участие в международната дейност, чрез обучения по управление и разрешаване на международни и двустранни конфликти, методологии за активно учене, техники за онлайн участие.

Чрез своята международна дейност КТ “Подкрепа“ се утвърди като компетентен, достоен и активен член на най-голямата организирана демократична сила в света – обединеното синдикално движение, което незаменимо се бори за преодоляване на предизвикателствата на съвременността, за укрепване на солидарността и за по-справедлив и достоен живот!

Същевременно, създадените устойчиви международни връзки подпомагат и разширяват колективните действия в защита на работещите в България, за осигуряване на по-добър живот за тях и за техните семейства.